በኮሮና ቫይረስ ወረርሽኝ ምክንያት የተቋረጠው የመማር ማስተማር ሂደት የባሰ ችግር ውስጥ እንዳይገባ ምን መደረግ አለበት?
ባሕር ዳር፡ ሚያዝያ 18/2012 ዓ.ም (አብመድ) ዓለም በታሪኳ ካስተናገደቻቸው አስከፊ ወቅቶች መካከል በአንዱ ውስጥ ነው የምንገኘው፡፡ ለወትሮውም በበርካታ ችግሮች ውስጥ ቀጥሎ የነበረው የትምህርት ሂደት ተስተጓጉሏል፡፡ እንደ ዓለም ባንክ መረጃ በቻይና የተቀሰቀሰው የኮሮና ቫይረስ ወረርሽኝ ከ200 በሚበልጡ ሀገሮች ውስጥ ከ1 ነጥብ 6 ቢሊዮን የሚበልጡ ሕፃናትንና ወጣቶችን ከትምህርት ገበታቸው ውጭ አድርጓቸዋል፡፡ ይህ ቁጥር ትምህርት ቤት ገብተዋል ተብለው ከተመዘገቡት 80 በመቶ ማለት ነው፡፡ በርካታ ተማሪዎች በትምህርት ቤት ቆይታቸው ለሕይወት የሚያስፈልጉ መሠረታዊ ክህሎቶችን እያገኙ እንዳልነበር ቀድሞውኑም ዓለም አቀፋዊ የሆነ ቀ“በእንቅርት ላይ…” እንዲሉ የኮሮና ቫይረስ ወረርሽኝ በዘርፉ የሚስተዋሉ ችግሮችን ለመቅረፍ የሚደረገውን ጥረት አስተጓጉሎታል፡፡
የባሕር ዳር ከተማ ነዋሪዋ ወይዘሮ አንቺብቻ መልኬ በወረርሽኙ ስጋት ሁለት ሴት ልጆቻቸው ከትምህርት ቤት እንዲቀሩ መደረጉ ከስጋት እንዳዳናቸው ተናግረዋል፡፡ “ትምህርት ባይዘጋ ቫይረሱ የሚተላለፍበት መንገድ ቀላል በመሆኑ አሳሳቢ ነበር፡፡ ለወላጆች የልጆቹ በሠላም ውሎ መግባትን የሚያክል ነገር የለም፡፡ አሁን ከቤት አላስወጣቸውም፤ ፈጣሪ ይህንን ቁጣ እስኪመልሰው ድረስ ልጆቼን በቅርብ እንዲውሉ ማድረጌ ጥሩ ነው” ባይ ናቸው፡፡ ወይዘሮ አንቺብቻ በ2011 የትምህርት ዘመን በዩኒቨርሲቲዎች በነበረው አለመረጋጋት ትምህርቷን አቋርጣ የመጣቸው መጀመሪያ ልጃቸውን በግል ኮሌጅ እያስተማሩ ነበር፡፡ ዘንድሮ ደግሞ በወረርሽኙ ምክንያት ትምህርት መቋረጡ በልጃቸው ሥነ ልቦና ላይ ጫና እንዳይኖረው ስጋት አላቸው፡፡ “ያው ዓመት ማስቆጠር ብቻ ሆነ፤ የስምንተኛ ክፍሏም በሚቀጥለውም እዚያው የክፍል ደረጃ ልሆን እችላለሁ እያለች ትጨነቃለች” ብለዋል፡፡